અયોધ્યામાં વિવાદી જમીન પર રામ મંદિર નિર્માણની માગ એક વખત ફરી થઇ રહી છે. કારણ ગત મહિને સુપ્રીમ કોર્ટમાં થયેલી સુનાવણી છે. ત્યારે કોર્ટે સુનાવણીની વધુ એક તારીખ આપી દીધી. મામલો ફરી ટળી ગયા પછી મંદિર બનાવવા માટે કાયદો બનાવવામાં આવે કે વટહુકમ લાવવાની માગ બુલંદ થઇ છે. આ માગ રામ જન્મભૂમિ વિવાદના મુખ્ય પક્ષકાર મહંત ધર્મદાસે ઉઠાવી. બે દિવસ પછી સંઘના વિચારક અને ભાજપ સાંસદ રાકેશ સિંહાના ટ્વીટથી આ મુદ્દો વધુ ચગ્યો. ટ્વીટમાં તેમણે લખ્યું કે જે લોકો ભાજપ-સંઘની ટીકા કરે છે કે રામ મંદિરની તારીખ જણાવો, તેઓ મારા પ્રાઇવેટ બિલને સંસદમાં સમર્થન આપશે? ટ્વીટમાં સિંહાએ કોંગ્રેસ અધ્યક્ષ રાહુલ ગાંધી, અખિલેશ યાદવ, સીતારામ યેચૂરી, લાલુ યાદવ અને ચંદ્રબાબુને ટેગ કર્યું હતું. એ સવાલ એમને જ હતો.